CELEX: 32021D1843
Language: el
Date: 2021-10-15 00:00:00
Title: Απόφαση (ΕΕ) 2021/1843 του Συμβουλίου της 15ης Οκτωβρίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του διεθνούς συμβουλίου ζάχαρης όσον αφορά την παράταση της διεθνούς συμφωνίας για τη ζάχαρη του 1992

21.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 373/90
               
            
         ΑΠΟΦΑΣΗ (ΕΕ) 2021/1843 ΤΟΥ ΣΥΜΒΟΥΛΙΟΥ
         της 15ης Οκτωβρίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του διεθνούς συμβουλίου ζάχαρης όσον αφορά την παράταση της διεθνούς συμφωνίας για τη ζάχαρη του 1992
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η διεθνής συμφωνία για τη ζάχαρη του 1992 (1) («ΔΣΖ») συνήφθη από την Ένωση με την απόφαση 92/580/ΕΟΚ του Συμβουλίου (2) και τέθηκε σε ισχύ την 1η Ιανουαρίου 1993. Η ΔΣΖ συνήφθη για περίοδο τριών ετών, έως την 31η Δεκεμβρίου 1995.
                  
               
                     (2)
                  
                  
                     Το διεθνές συμβούλιο ζάχαρης («ΔΣΖ»), που συστάθηκε δυνάμει του άρθρου 3 της ΔΣΖ, εξουσιοδοτείται δυνάμει του άρθρου 45 παράγραφος 2 της ΔΣΖ να παρατείνει τη ΔΣΖ, με ειδική ψηφοφορία, για διαδοχικές περιόδους, οι οποίες δεν υπερβαίνουν τα δύο έτη κάθε φορά. Από τη σύναψή της, η ΔΣΖ έχει παραταθεί τακτικά για επιπλέον περιόδους δύο ετών. Η ΔΣΖ παρατάθηκε τελευταία φορά με απόφαση του ΔΣυΖ τον Ιούλιο του 2019 και παραμένει σε ισχύ έως την 31η Δεκεμβρίου 2021.
                  
               
                     (3)
                  
                  
                     Κατά την 59η σύνοδό του που θα πραγματοποιηθεί στις 26 Νοεμβρίου 2021, το ΔΣυΖ πρόκειται να εκδώσει απόφαση σχετικά με την παράταση της ΔΣΖ για περαιτέρω περίοδο δύο ετών, έως την 31η Δεκεμβρίου 2023.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του ΔΣυΖ, κατά την 59η σύνοδό του, όσον αφορά την παράταση της ΔΣΖ. Η περαιτέρω παράταση της ΔΣΖ είναι προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση η οποία πρέπει να ληφθεί εξ ονόματος της Ένωσης στο πλαίσιο του διεθνούς συμβουλίου ζάχαρης κατά την 59η σύνοδό του είναι να υπερψηφιστεί η παράταση της διεθνούς συμφωνίας για τη ζάχαρη του 1992 για επιπλέον περίοδο δύο ετών, έως την 31η Δεκεμβρίου 2023.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 15 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. CIGLER KRALJ
            
         
         
            (1)  Διεθνής συμφωνία για τη ζάχαρη, 1992 (ΕΕ L 379 της 23.12.1992, σ. 16).
         
            (2)  Απόφαση 92/580/ΕΟΚ του Συμβουλίου, της 13ης Νοεμβρίου 1992, για την υπογραφή και τη σύναψη της διεθνούς συμφωνίας του 1992 για τη ζάχαρη (ΕΕ L 379 της 23.12.1992, σ. 15).